PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 145/2016 Z. z. o sprístupňovaní meradiel na trhu v znení nariadenia vlády Slovenskej republiky č. 328/2019 Z. z. (ďalej len „návrh nariadenia vlády“).
2. Základné ciele právnej úpravy:
Návrhom nariadenia vlády sa zabezpečí transpozícia smernice Európskeho parlamentu a Rady (EÚ) 2026/706 z 11. marca 2026, ktorou sa mení smernica 2014/32/EÚ, pokiaľ ide o meracie zostavy pre nabíjanie elektrických vozidiel a meracie zostavy pre stlačený plyn a elektromery, plynomery a merače tepelnej energie (ďalej len „smernica (EÚ) 2026/706“). Nariadením vlády Slovenskej republiky č. 145/2016 Z. z. o sprístupňovaní meradiel na trhu v znení nariadenia vlády Slovenskej republiky č. 328/2019 Z. z. (ďalej len „nariadenie vlády č. 145/2016 Z. z.“) je zabezpečená transpozícia smernice Európskeho parlamentu a Rady 2014/32/EÚ z 26. februára 2014 o harmonizácii právnych predpisov členských štátov týkajúcich sa sprístupnenia meradiel na trhu (Ú. v. EÚ L 96, 29. 3. 2014) v znení Delegovanej smernice Komisie (EÚ) 2015/13 z 31. októbra 2014, ktorou sa mení príloha III k smernici Európskeho parlamentu a Rady 2014/32/EÚ, pokiaľ ide o rozsah prietoku vodomerov (Ú. v. EÚ L 3, 7. 1. 2015) v platnom znení.
Návrhom nariadenia vlády sa preberá smernica (EÚ) 2026/706, ktorá predstavuje dôležitú aktualizáciu pravidiel EÚ v oblasti meradiel. Jej hlavným cieľom je prispôsobiť legislatívu technologickému pokroku, najmä v oblasti čistej mobility a inteligentných energetických sietí. Smernica (EÚ) 2026/706 mení a dopĺňa pôvodnú smernicu 2014/32/EÚ (MID) o meradlách a reaguje na skutočnosť, že technické požiadavky sa nemenili viac ako 20 rokov, pričom na trh prišli nové zariadenia, ktoré doteraz neboli harmonizované na úrovni EÚ. Menia a dopĺňajú sa technické požiadavky pre plynomery umožňujúce meranie vodíka a iných palivových plynov, merače tepelnej energie, inteligentné merače, tzv. smart metre, nabíjacie stanice pre elektromobily a výdajné stojany na stlačený plyn, ktoré sú dôležité pre úspešný rozvoj čistej mobility. Zároveň sa zavádzajú prísne požiadavky na ochranu nameraných údajov pred náhodným vymazaním alebo neoprávnenou manipuláciou a tiež pri niektorých zariadeniach sa povoľuje zobrazenie výsledku nielen na mieste (displej), ale aj prostredníctvom vzdialeného displeja alebo zariadenia koncového používateľa (napr. mobilná aplikácia).
3. Zhodnotenie súčasného stavu:
Nariadenie vlády č. 145/2016 Z. z. je technickým predpisom z oblasti posudzovania zhody podľa § 2 písm. e) zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení neskorších predpisov. Nariadenie vlády č. 145/2016 Z. z. zastrešuje právnu úpravu základných požiadaviek na meradlá, ktoré sú určeným výrobkom podľa § 4 zákona č. 56/2018 Z. z. a ďalšie podrobnosti, ako sú postupy posudzovania zhody, práva a povinnosti výrobcu, splnomocneného zástupcu výrobcu, dovozcu a distribútora, EÚ vyhlásenie o zhode, označenie CE a doplnkové metrologické označenie. 
4. Spôsob zapojenia verejnosti do prípravy právneho predpisu:
Príprava návrhu nariadenia vlády bude prebiehať formou výmeny informácii a konzultácii prostredníctvom elektronickej komunikácie a v prípade potreby aj osobnými rokovaniami so subjektmi, ktoré prejavia záujem o spoluprácu pri príprave novej právnej úpravy, s cieľom zabezpečiť úzku súčinnosť a spoluprácu so zainteresovanými stranami v predmetnej oblasti.
Verejnosť sa môže zapojiť do prípravy všeobecne záväzného právneho predpisu formou zasielania podnetov alebo návrhov v intenciách vecného zamerania podľa bodu 2. Lehota na zaslanie vyjadrení k predbežnej informácii je do 28.05.2026.
Kontaktné údaje:
Úrad pre normalizáciu, metrológiu a skúšobníctvo Slovenskej republiky
P. O. Box 76
Štefanovičova 3
Bratislava 15
810 05

E-mail: erika.kraslanova@normoff.gov.sk

5. Predpokladaný termín začatia pripomienkového konania: 
september 2026






